Nariadenie Komisie ES č. 3237/81
z 12. novembra 1981,
ktorým sa mení a dopĺňa nariadenie (EHS) č. 1842/81 ustanovujúce podrobné pravidlá pre vykonávanie nariadenia (EHS) č. 1188/81 týkajúce sa všeobecných pravidiel pre poskytnutie náhrad upravených pre obilniny vyvážané vo forme určitých alkoholických nápojov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady EHS č. 2727/75 z 29. októbra 1975 o spoločnej organizácii trhu s obilninami [1], naposledy zmenené a doplnené nariadením (EHS) č. 1949/81 [2], najmä na jeho článok 16 ods. 6 a článok 24,
so zreteľom na nariadenie Rady (EHS) č. 1188/81 z 28. apríla 1981, ktorým sa ustanovujú všeobecné pravidlá pre poskytnutie náhrad upravených pre obilniny vyvážané vo forme určitých alkoholických nápojov a kritériá pre stanovenie výšky takýchto náhrad a ktorým sa mení a dopĺňa nariadenie (EHS) č. 3035/80 týkajúce sa určitých výrobkov nezahrnutých do prílohy II k Zmluve [3], najmä na jeho článok 12;
keďže nariadenie Komisie (EHS) č. 1842/81 [4] stanovuje podrobné pravidlá, ktoré sa majú uplatňovať pri poskytovaní náhrad v prípade obilnín vyvážaných vo forme určitých alkoholických nápojov;
keďže článok 26 nariadenia Komisie (EHS) č. 2730/79 [5], naposledy zmeneného a doplneného nariadením (EHS) č. 2646/81 [6], upravuje zaplatenie náhrad vopred, keď sa výrobky umiestnili do predzásobovacieho skladu; keďže v takýchto prípadoch sa skladovateľ musí zaviazať, že výrobky použije na vytváranie skladových rezerv v spoločenstve; keďže na účely náhrad sa s týmito dodávkami zaobchádza ako s vývozom; keďže nápoje, na ktoré sa vzťahuje nariadenie (EHS) č. 1842/81 by sa mali považovať za vyvezené, keď sa umiestnia do takýchto skladov;
keďže sa stáva, že výrobky určené na vytváranie skladových rezerv nie sú dodané na miesto určenia; keďže v takýchto prípadoch by sa náhrada mala vrátiť alebo by sa mala vyplatiť stanovená čiastka; keďže na tieto výrobky by sa mali použiť ustanovenia článkov 26 až 29 nariadenia (EHS) č. 2730/79;
keďže z najnovších správ, ktoré má Komisia k dispozícii, vyplýva, že definície uvedené v článku 17 nariadenia (EHS) č. 1842/81 dostatočne nezohľadňujú existujúce skutočnosti v členských štátoch vyrábajúcich whisky; keďže v dôsledku toho je potrebné toto nariadenie zmeniť a doplniť;
keďže opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie EHS č. 1842/81 sa mení a dopĺňa takto:
1. Do článku 12 sa vkladá tento odsek:
"3. Výrobky umiestnené do schváleného predzásobovacieho skladu v súlade s článkom 26 nariadenia (EHS) č. 2730/79 sa budú tiež považovať za vyvezené.
Ak sa výrobky umiestnili v takýchto skladoch, ustanovenia článkov 26 až 29 uvedeného nariadenia sa použijú primerane."
2. Článok 17 sa nahrádza takto:
"Článok 17
Na účely článku 16:
a) "grain whisky - obilná whisky" znamená whisky, ktorá je vyrobená z 15 % jačmeňa alebo zodpovedajúceho množstva sladu a 85 % obilnín;
b) "malt whisky - sladová whisky" znamená whisky vyrobenú výlučne zo sladu;
c) "Irish pot-still whiskey" znamená whisky vyrobenú z jačmeňa a sladu, aspoň s jednou tretinou sladu;
d) percento rôznych druhov obilnín použitých pri výrobe alkoholických nápojov uvedených v článku 13 ods. 2 sa stanoví po prihliadnutí na celkové množstvá rôznych druhov obilnín použitých pri výrobe alkoholických nápojov uvedených v článku 2 nariadenia (EHS) č. 1188/81."
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Článok 1 ods. 2 sa bude uplatňovať s účinnosťou od 1. júla 1981.
Článok 1 ods. 1 sa na požiadanie zainteresovanej strany bude uplatňovať s účinnosťou od toho istého dátumu.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 12. novembra 1981